นำสินฯลั่นไม่เพิ่มทุนรับอาร์บีซี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — นำสินประกันภัย ยันไม่เพิ่มทุน เงินกองทุนแข็งแกร่ง พร้อมรับมือเกณฑ์อาร์บีซี
นายสมบุญ ฟูศรีบุญ กรรมการผู้อำนวยการ บริษัท นำสินประกันภัย เปิดเผยว่า บริษัทไม่มีความจำเป็นต้องระดมทุนเพิ่มเติม แม้ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะนำเกณฑ์การดำรงเงินกองทุนตามความเสี่ยง (อาร์บีซี) มาใช้ปีหน้าก็ตาม เนื่องจากเงินกองทุนอยู่ในฐานะที่แข็งแกร่ง
“เพื่อเป็นการเตรียมพร้อมกับเกณฑ์อาร์บีซี เราได้แนะนำให้ลูกค้าชำระเบี้ยประกันรถให้เร็วขึ้นตามหลักจ่ายเบี้ยก่อนคุ้มครอง รวมทั้งจ้างนักคณิตศาสตร์ประกันภัยมาคำนวณหาจำนวนสำรองค่าสินไหมค้างจ่าย เพื่อให้บริษัทตั้งสำรองอย่างเพียงพอ และยังได้ยกเครื่องเรื่องของการกำหนดอัตราเบี้ยและการจัดการค่าสินไหม เพื่อลดความเสี่ยงให้เหลือน้อยที่สุดอีกด้วย” นายสมบุญ กล่าว 
อย่างไรก็ตาม คาดว่าปีนี้จะมียอดขายไม่ต่างจากปีที่ผ่านมามากนัก ซึ่งปีที่ผ่านมามีรายได้ประมาณ 1,089 ล้านบาท ขณะที่ค่าสินไหมทดแทนและค่าใช้จ่ายดำเนินงานลดลง 33 ล้านบาท และมีกำไร 64 ล้านบาท สูงกว่าปี 2551 ที่ได้กำไร 60 ล้านบาท 
น.ส.พณิตา ตู้จินดา กรรมการผู้จัดการ บริษัท ไทยประกันภัย กล่าวว่า สำหรับทิศทางในการดำเนินงานของไทยประกันภัยในปีนี้ บริษัทตั้งเป้าหมายเบี้ยไว้ที่ 1,155 ล้านบาท คิดเป็นอัตราการเติบโตประมาณ 10% โดยบริษัทยังคงมุ่งเน้นที่จะทำตลาดรายย่อยโดยพัฒนาผลิตภัณฑ์และบริการเพื่อสนองตอบความต้องการของลูกค้า รวมทั้งเปิดตลาดผ่านช่องทางธนาคารร่วมกับทางธนาคารทหารไทย เพื่อมุ่งขยายช่องทางการขายและเจาะกลุ่มลูกค้ารายย่อยอย่างต่อเนื่อง